Guro Knutsen Mienna

**Guro Knutsen Mienna** (født 10. januar 1985 i Trondheim) er en norsk tidligere fotballspiller. Knutsen har spilt på landslaget i både VM og OL.

## Karriere
I motsetning til søsteren Marie holdt Guro seg til Kattem i hele tiden hun var i Trondheim. Guro Knutsen ble med Kattem på lagets klatring fra 2. divisjon i 2002 til Toppserien i 2005. Knutsen viste seg som en farlig høyre indreløper, og flere klubber la merke til henne. Da Kattem rykket ned i samme år dro Guro Knutsen sammen med Marie til Oslo, og begge endte opp i Røa, Guro Knutsen noe før søsteren. 

Guro Knutsen debuterte for Røa i 2006-sesongen, og resultatet var imponerende. Knutsen, som omgående ble omskolert som spiss, ble lagets nest mestscorende spiller da Røa fikk en tredjeplass i serien (bare Kristine Edner scoret mer). Også de to påfølgende årene ble Guro Knutsen Røas nest mestscorende spiller, begge gangene bak Lene Mykjåland. Før 2009-sesongen har Guro Knutsen scoret 37 toppseriemål for Røa.

Som resultat av Knutsens innsats ble hun tatt ut på landslaget allerede etter debuten på Røa. Knutsen ble også tatt ut på laget som spilte VM i Beijing i 2007 og året etter deltok hun i OL i samme by. I begge mesterskapene hadde hun en relativt beskjeden rolle, men hun scoret 1-0-målet mot Japan i katastrofekampen som etter hvert endte 1-5. 

Den 21. oktober 2008 skapte Guro Knutsen og fire andre Røaspillere -- Marit Fiane Christensen, Marie Knutsen, Lene Mykjåland og Siri Nordby -- overskrifter da de sendte ut et presseskriv der de erklærte seg ferdig med landslaget inntil videre på grunn av problemer med landslagsledelsen. Presseskrivet nevnte aldri landslagstrener Bjarne Berntsen ved navn, men det var forstått at han og hans håndtering av landslaget var vesentlig i deres avgjørelse om å trekke seg fra landslaget. Landslagsavslaget, som hyppig ble omtalt som en boikott i pressen, skapte stor mediaoppmerksomhet, langt mer enn noe annet det året. Det ble arrangert et improvisert møte den 28. oktober mellom Berntsen og de fem utbryterne, men ettersom Norges fotballforbund ikke stilte på møtet, ble møtet resultatløst.

Da gikk det bedre på klubbnivå. Guro Knutsen vant serien og cupfinalen med Røa, som var suverene i hele 2008-sesongen. Etter svært god innsats ble Guro Knutsen kåret til årets spiller i Toppserien 2008. Den 25. april 2009 giftet Guro Knutsen seg med Kim André Mienna. Hun tok navnet Guro Knutsen Mienna.

Knutsen Mienna fortsatte også i 2009, der hun spilte samtlige kamper bortsett fra bortekampen mot Fløya, og hun startet i alle kampene hun spilte. I 2010, etter at søsteren trakk seg på grunn av graviditet, ble Guro flyttet ned til høyre indreløper, der hun hadde begynt karrieren. I 2010-sesongen spilte Mienna samtlige kamper, som eneste Røa-spiller, og hun ble bare byttet ut tre ganger – en av dem i en betydningsløs kamp mot LSK Kvinner, der hun sannsynligvis ble spart til Mesterliga-kampen mot Zvezda 2005 Perm noen dager etter. Knutsen Mienna ble cupfinalens beste spiller under cupfinalen mot Trondheims-Ørn, og hun scoret to mål i finalen.

Mienna ble rangert som nummer 200 på listen over de tusen beste idrettsutøverne i Trøndelag i avisa *Nidaros* sin kåring i 2022.

## Meritter
* 2007 – 4.-plass i VM
* 2007 – seriemester (Røa)
* 2006 – cupmester (Røa)
* 2008 – seriemester (Røa)
* 2008 – cupmester (Røa)
* 2009 – seriemester (Røa)
* 2009 – cupmester (Røa)
* 2010 – cupmester (Røa) – Guro Knutsen Mienna scoret 2 av 7 mål

## Referanser




## Eksterne lenker
*